СТАНОВИЩЕ

за гл. ас. д-р Яна Красимирова Манчева

по обявен конкурс в ДВ бр. 88/13.11.2015 г.

за заемане на академична длъжност „доцент“

по професионално направление

2.1. Филология (Старокорейски език и култура)

Рецензент: доцент д-р Гергана Руменова Петкова

Главен асистент д-р Яна Манчева отговаря на всички формални изисквания за заемане на академичнат длъжност „доцент“.

През 2008 г. Яна Манчева успешно защитава докторска дисертация и получава образователна и научна степен „доктор“ по научна специалност „Теория и история на културата“ (в изпълнение на чл. 105/ал.1). От 2009 г. до момента на настоящия конкурс Яна Манчева заема длъжност главен асистент в катедра Кореистика (в изпълнение на чл. 105/ал. 2). В настоящия конкурс участва с публикуван монографичен труд (който не повтаря представения за ОНС „доктор“) и още две публикации (в изпълнение на чл. 105/ал.3).

Д-р Яна Манчева е възпитаник на българската кореистична школа. Завършва специалност Кореистика („бакалавър“ през 2000 г., „магистър“ през 2002 г. и „доктор“ през 2008 г.) и от 2003 г. е активно ангажирана към Център по Кореистика, СУ „Св. Кл. Охридски“ (като отговорник на библиотеката, съорганизатор на различни събития, администратор на сайта на Центъра), а от 2013 г. е координатор и преподавател в Институт Седжонг. Професионалният път на д-р Манчева е тясно свързан с университетската Кореистика.

Сред задължителните дисциплини, които води д-р Манчева в момента, са „Изкуства и култура на традиционна Корея“ и „Религиозни и философски учения в Корея“, които директно кореспондират на тематиката на обявения конкурс за доцент, а именно „Старокорейски език и култура“.

Яна Манчева има пет участия в специализирани курсове в Република Корея, което със сигурност повишава качествено нейната професионална квалификация в сферата на чуждоезиковото обучение. Има 12 участия в семинари и конференции, за съжаление единствено в страната, но нейните лекции в 18 СОУ и 138 СОУ в гр. София са част от усилията за популяризиране на корейската култура в България и са достойни за признание. Нейният над 11-годишен стаж по специалността също служи в уверение на нейното активно и целенасочено професионално развитие в областта.

Въпреки че няма публикации в реферирани международни издания, нито значими цитирания, за период от 12 години д-р Манчева има 9 публикации на разнообразна тематика, представящи различни аспекти на корейската традиционна култура. По отношение на българската кореистика трудовете могат да бъдат категорично определени като приносни. В това число особено интересна и полезна е представената в конкурса монография *Ролята на учените в културния и политическия живот на традиционна Корея*.

Д-р Яна Манчева е активен и важен член на Катедра Кореистика, уважаван и отговорен колега.

Въз основа на всичко това давам ПОЛОЖИТЕЛНА ОЦЕНКА ЗА НЕЙНИТЕ КАЧЕСТВА и ПРЕДЛАГАМ избора на гл. ас. д-р Яна Красимирова Манчева за академична длъжност „ДОЦЕНТ“ на СУ „Св. Климент Охридски” по професионално направление 2.1. Филология (Старокорейски език и култура).

